**ÅRSRAPPORT oktober 2015 – september 2016**

Norsk forening for palliativ medisin (NFPM) ble stiftet 24.05.2000 og ble godkjent som spesialforening i Den norske legeforening i juni 2001. Foreningen har per dags dato 138 registrerte medlemmer.

Styret:

Eva Gravdahl (leder)

Peder Broen (sekretær, ansvar høringsuttalelser)

Anne Tove Brenne (nettansvarlig)

Endre Røynstrand (kasserer)

Siri Steine (kontakt med offentlige myndigheter / kodeansvarlig)

Dagny Faksvåg Haugen (medlemsansvarlig)

Janicke T. Bjercke (ansvar høringsuttalelser)

Kari Margrethe Larsen (kursansvarlig/vara)

Birthe Lie Hauge (ansvar høringsuttalelser/vara)

Valgkomité:

Ørnulf Paulsen

Anne Kvikstad

Jan Henrik Rosland

Valg:

Det nåværende styret ble valgt for to år på årsmøtet i 2014, Birthe Lie Hauge ble valgt inn i styret for ett år på årsmøtet 2015. Årsmøtet 2010 ga tilslutning til styrets forslag om å legge årsmøtene til landskonferansen de årene denne avholdes. Årsmøtet 2011 ga tilslutning til at valgperioden justeres slik at valget foretas på årsmøtet som avholdes under landskonferansen.

Kontaktpersoner for Nordisk spesialistkurs i palliativ medisin:

Sebastian von Hofacker og Dagny Faksvåg Haugen

Helsedirektoratets arbeidsgruppe for kompetanseområdet:

Dagny Faksvåg Haugen (leder)

Ørnulf Paulsen (nestleder)

Siri Brelin (sekretær)

Lotte Rogg, til februar 2016

Sigbjørn Lid

Hilde Roaldset, vara, fra februar 2016 fullt medlem

Nina Aass, vara fra februar 2016

Representanter fra foreningen i Nasjonal komite til å følge opp godkjente utdanningssteder til Kompetanseområde palliativ medisin:

Siri Steine og Janicke Bjercke

Kodeutvalg:

Siri Steine, Anne Kvikstad og Jan Henrik Rosland

Kontaktperson for nettbasert undervisning:

Ronny Dalene

Revisor:

Tone Nordøy

Kontakt med medlemmer:

Styret ønsker primært å holde kontakten med medlemmene gjennom hjemmesiden og jevnlige medlemsbrev. Det er sendt ut medlemsbrev i januar og juni i 2016. Dette er også tilgjengelig på nettsiden.

Det ble sammen med medlemsbrevet i januar sendt ut innbetalingsblankett for årskontingent.

Styremøter:

Fra november 2015 til september 2016 har det vært avholdt 7 styremøter, hvorav 5 telefonmøter og 2 heldags styremøter på Gardermoen.

Styret har videreført arbeidet fra de foregående styreperiodene i tråd med foreningens målsetninger og overordnede prioriteringer:

Styret har hatt følgende satsingsområder denne perioden:

* Oppfølging av Kompetanseområde palliativ medisin: Rekruttering av leger og utdanningssteder og etablering av en permanent godkjenningsordning.
* Oppdaterte nettsider
* Kontakt og samarbeid med medlemmene gjennom regelmessige medlemsbrev samt helgekurs for medlemmer
* Planlegging og gjennomføring av Landskonferansen 2016
* Oppfølging av rollen som høringsinstans i palliativ-medisinske spørsmål

**Saker / arbeidsoppgaver for styret 2015/2016**

1. *Kompetanseområde palliativ medisin*

Departementet har valgt å videreføre forsøksordningen frem til en endelig konklusjon foreligger. Arbeidsgruppen behandler nå søknader fortløpende. Det er nå 60 leger med godkjenning i kompetanseområdet og 17 godkjente utdanningssteder.

Kompetansesentrene hadde tidligere ansvar for oppfølging av godkjente utdanningssteder til Kompetanseområdet. Helsedirektoratet har nå utnevnt en nasjonal komite som vil overta dette ansvaret. NFPM har to representanter i komiteen.

1. *Nordisk spesialistkurs i palliativ medisin*

Det 7. Nordisk spesialistkurs i palliativ medisin startet i august 2015 med 38 deltakere, hvorav 9 fra Norge. Fra 2003 til 2015 har 60 leger fra Norge gjennomført kurset.

1. *Nasjonalt handlingsprogram med retningslinjer for palliasjon i kreftomsorgen.*

NFPM har arbeidet for at den videre oppdateringen og utviklingen av handlingsprogrammet forankres i de regionale kompetansesentrene. Styret I NFPM og de fire regionale kompetansesentrene i lindrende behandling presenterte i 2015 et forslag til Helsedirektoratet om at Kompetansesenter i lindrende behandling Midt-Norge overtar den koordinerende/ledende rollen og at det etableres en redaksjonskomite med Erik Løhre fra Helse Midt-Norge som leder og en representant fra hvert av de fire kompetansesentrene. Redaksjonskomiteen må kunne bringe inn fagpersoner som er best kvalifisert, til å revidere og skrive aktuelle kapitler. Etter møte med Helsedirektoratet i februar 2016 har vi fått gjennomslag for forslaget. Vi tror dette vil bidra til god arbeidsfordeling og stabilt arbeid med Handlingsprogrammet i tiden fremover

1. *NFPMs medvirkning i kurs og konferanser:*

Landskonferansen i palliasjon har denne perioden vært et hovedanliggende. Konferansekomiteen er satt sammen av styremedlemmer fra NFPM og NPF. Konferansen arrangeres i år i samarbeid med Kompetansesenter i lindrande behandling Helseregion Vest og lokal komité fra vertsbyen Stavanger.

Onkologisk forum er fortsatt en sentral arena for fagutveksling i foreningen. NFPM har både i 2014 og 2015 fått foreslå og invitere foreleser til plenumssesjonene på Onkologisk forum (Mike Bennett, Camilla Zimmermann) i tillegg til organisering av egen parallellsesjon. Planleggingen av parallellsesjon ved Onkologisk forum 2016 er i gang. NFPM har fått mulighet også i år til å invitere foreleser til plenumssesjonen. Denne gangen er det Per Sjøgren som kommer. Han vil blant annet presentere de nye europeiske retningslinjene for smertebehandling

NFPM er i gang med å planlegge et helgekurs 17.-19.mars 2017 på Røros. Kurset vil være rettet mot NFPMs medlemmer/leger som jobber med palliasjon. Tema for kurset vil være kommunikasjon, veiledning og etikk. Det vil også tilrettelegges for kollegabasert erfaringsutveksling.

1. *Nasjonale saker*

HOD har gitt Helsedirektoratet, Avdeling omsorgstjenester, i oppdrag å utarbeide veiledningsmateriell for ivaretakelse av personer i livets sluttfase. Veiledningsmateriellet skal ferdigstilles innen juli 2017. Arbeidet er igangsatt på bakgrunn av at «Rapport om tilbudet til personer med behov for lindrende behandling og omsorg ved livets slutt” anbefaler utarbeidelse av en nasjonal faglig retningslinje for ivaretakelse av personer i livets sluttfase. Retningslinjen vil omhandle livets sluttfase og det vil være fokus også på pasienter med andre diagnoser enn kreft. Janicke Bjercke er oppnevnt som representant for NFPM.

Stortinget har bedt om en ny offentlig utredning av palliasjonsfeltet og Regjeringen oppnevnte i mai i år palliasjonsutvalget med Stein Kaasa som leder. Utvalget skal gjennomgå og vurdere dagens palliative tilbud. Det skal vurdere innholdet i tjenestene, uavhengig av diagnose, alder eller andre forhold, gjennom hele sykdomsperioden og frem til livets avslutning samt foreslå tiltak som skal bidra til å styrke kvalitet, kompetanse, samhandling, faglig omstilling og nye arbeidsformer, samt tverrfaglig samarbeid. NFPM er ikke representert i utvalget som forening men Peder Broen fra styret er medlem av utvalget.

1. *Samarbeid med andre palliative foreninger.*

Foreningen er medlem av EAPC og har korrespondanse om ulike faglige og organisatoriske utfordringer.

En gruppe fra styret i NFPM og NPF har jobbet med å utarbeide en nettbasert begrepsliste/ordliste med kort forklaring av sentrale og vanskelige begreper innen lindrende behandling. Forklaringene er tilpasset personer uten medisinsk bakgrunn. Listen er nå klar for publisering.

1. *Nettsidene -* [*www.palliativmed.no*](http://www.palliativmed.no)

Foreningens nettsider oppdateres kontinuerlig. Styret håper at nettsidene blir oppfattet som nyttige for medlemmene at de blir brukt som informasjons- og kommunikasjonskanal for foreningen.

1. *Nettbasert undervisning i palliativ medisin*

En arbeidsgruppe i foreningen arbeider med tilpasning av undervisningsopplegg til bruk i internundervisning for palliative team og enheter. Vi får tilbakemeldinger om at de nettbaserte kursene brukes og oppleves som nyttige

Kursene ligger på Legeforeningens nettsider under valgfrie kurs. Det er behov for videre innsats for å få på plass et større antall presentasjoner og flere temaer.

1. *Koder og takster*

Bruken av palliative takster har vært en gjenganger for foreningen gjennom mange år. Ulike tolkninger av regelverket skjer og kan for de ulike HF-er få en økonomisk og driftsmessig konsekvens. NFPM ønsker en mest mulig lik og hensiktsmessig kodepraksis. Kodegruppen har laget en oppdatert veileder for bruk av Z51.50. Denne er tilgjengelig på nettsiden vår.

1. *Økonomi*

For 2015 har NFPM fått et tilskudd på NOK 70.000,- fra Helsedirektoratet**.** Tilskuddet er benyttet til videreutvikling og vedlikehold av handlingsprogrammet, drift av faggruppen, deltakelse i styringsgruppen for det nordiske kurset og til utgifter knyttet til utarbeidelse av nettbasert undervisning i palliasjon.

Ut fra estimerte utgifter er det søkt om et tilskudd på NOK 90.000 for 2016.

1. *Høringer*

Styret har mottatt rundt 30-40 høringer fra Legeforeningen denne perioden. Høringsuttalelsene legges ut på nettsidene våre. NFPM har skrevet høringssvar i 4 saker:

Smertemedisin som kompetanseområde

Etterutdanning av overleger og spesialister

Retningslinjer for barnepalliasjon.

Rapport fra arbeidsgruppe i Legeforeningen om variasjon, over- og underforbruk i helsetjenesten.

Vi forbereder nå høringsuttalelser i forbindelse med ny spesialiststruktur og er opptatt av palliasjon som del av grunnutdanning samt at Kompetanseområdene ikke blir glemt i ny struktur. Vi vil derfor gi uttalelser i følgende tre høringer i september:

Læringsmål i ny spesialistutdanning for leger: Felles kompetansemoduler, del 1-3

Læringsmål i ny spesialistutdanning for leger: De kliniske fagene i del 1

Forskrift om spesialistutdanning og spesialistgodkjenning for leger og tannleger (spesialistforskriften)

28.08.16

På vegne av styret i NFPM

Eva Gravdahl, leder